AISHA Nalumansi yafulumira ku muko guno ku Lwokusatu nga June 11, 2014 ng’asaba buyambi oluvannyuma lw’omusajja eyamufunyisa olubuto okumulekawo.
Abasomi ba Bukedde abaakwatibwako baamuyambye era bino by’agamba;
Nze Aisha Nalumansi mbeera mu Nkonge e Mukono. Njagala ntuuse okwebaza kwange eri aba Bukedde awamu n’abasomi b’olupapula luno olw’okunnyamba.
Bwe nnafulumira mu mawulire nga ndi ku muko guno ng’amagezi ganneesibye, oluvannyuma lw’omusajja eyanfunyisa olubuto okundeka mu nnyumba.
Mu kiseera ekyo abasawo baali bansabye 25,000/- okutereeza omwana nga sizirina ate nga nsulirira kuzaala.
Bwe nnafuluma mu mawulire abasomi ba Bukedde banziruukirira. Bampa obuyambi bwa ssente nga babuyisa ku ssimu yange era ssente zaawerera ddala 200,000/-.
Abalala bandeetera ebikozesebwa mu kuzaala awamu n’ebikozesebwa mu bulamu obwa bulijjo nga muno mwemwali n’obugoye bw’omwana.
Nnagenda mu ddwaaliro abasawo ne batereeza omwana, enkeera ne nzaala bulungi.
Nneebaza Bukedde olw’okunnyamba ne nsobola okufuna obuyambi. Kati ndi mu mbeera nnungi. Nsaba Katonda abaawe omukisa.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn